મેઘરાજા આ વખતે ફરી વખત મોહમયી નગરી ઉપર કોપાયમાન થયા છે અને જ્યાં સ્થળ ત્યાં જળ થઇ ગયું છે. આમ તો મુંબઈ માટે વરસાદનો કહેર નવો નથી પરંતુ દર વખતે જળભરાવની સ્થિતિ બદતર થતી જાય છે. ચોમાસાની સિઝન શરુ થાય કે તરત જ મુંબઈવાસીઆેનો જીવ ફફડી ઊઠે છે.. ચારેતરફ નજીવા વરસાદમાં પણ ઘૂંટણસમાણા પાણી ભરાઈ જાય છે. વાહનવ્યવહાર ઠપ થઈ જાય છે અને જીવનને પૂર્વવત્ થવામાં આખો દિવસ કે ક્યારેક તો બે દિવસ પણ નીકળી જાય અને આવું આજે જ નથી થતું, આ તો વર્ષોથી થતું આવ્યું છે.